РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11Број 06-2/497-21

26. новембар 2021. године

Б е о г р а д

ЗАПИСНИК

53. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 26. НОВЕМБРА 2021. ГОДИНЕ

Седница је почела у 14,20 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Никола Јоловић, Душко Тарбук, Оливера Пешић и Братимир Васиљевић.

Седници су присуствовали заменици чланова Одбора: Ана Белоица, Велибор Милојичић, Светлана Милијић, Снежана Петровић, Михаило Јокић и Розалија Екрес.

Седници нису присуствовали чланови Одбора: Душан Бајатовић, Љиљана Кузмановић Вујаковић, Војислав Вујић и Милорад Мијатовић, као ни њихови заменици.

Седници Одбора је присуствовао Синиша Мали, министар финансија,као представник предлагача закона и повереници Владе из Министарства финансија: Славица Савичић, државни секретар и Саша Стевановић, државни секретар.

На предлог председника, Одбор је једногласно (13 гласова за) **утврдио** следећи

Д н е в н и р е д:

1. Подношење амандмана Одбора на Предлог закона о изменама и допуни Закона о буџетском систему, који је поднела Влада (број 400-1967/21 од 4. новембра 2021. године);
2. Разматрање Предлога закона о изменама и допунама Закона о порезу на доходак грађана, који је поднела Влада (број 011-1964/21 од 4. новембра 2021.године), у појединостима;
3. Разматрање Предлога закона о изменама Закона о порезима на употребу, држање и ношење добара, који је поднела Влада (број 011-1963/21 од 4. новембра 2021. године), у појединостима;
4. Разматрање Предлога закона о изменама и допунама Закона о порезима на имовину, који је поднела Влада (број 011-1962/21 од 4. новембра 2021. године), у појединостима;
5. Разматрање Предлога закона о изменама и допунама Закона о доприносима за обавезно социјално осигурање, који је поднела Влада (број 011-1961/21 од 4. новембра 2021. године), у појединостима;
6. Разматрање Предлога закона о изменама и допунама Закона о експропријацији, који је поднела Влада (број 011-1958/21 од 4. новембра 2021. године), у појединостима.

**Прва тачка дневног реда**: Подношење амандмана Одбора на Предлог закона о изменама и допуни Закона о буџетском систему, који је поднела Влада, у појединостима

На основу члана 157. став 6 и члана 161. став 1. Пословника Народне скупштине, Одбор је једногласно (13 гласова за) одлучио да на Предлог закона о изменама и допуни Закона о буџетском систему, који је поднела Влада, поднесе следећи

АМАНДМАН

У члану 1. Предлога закона о изменама и допуни Закона о буџетском систему речи: „од плате за децембар 2021. године” замењују се речима: „од плате за јануар 2022. године.”.

О б р а з л о ж е њ е

Амандман се предлаже из разлога што се дефинисано повећање плата односи на 2022. годину, што значи на право стечено у тој години, независно од месеца у којем се плата исплаћује.

Представник предлагача сагласио се са амандманом који подноси Одбор.

Известилац Одбора на седници Народне скупштине биће др Александра Томић, председник Одбора.

**Друга тачка дневног реда**: Разматрање Предлога закона о изменама и допунама Закона о порезу на доходак грађана, који је поднела Влада, у појединостима

Влада је поднела амандман којим се после члана 20. Предлога закона додају нови чл. 20а и 20б. Одбор је једногласно (13 гласова за) прихватио амандман Владе, те на основу члана 156. став 3. Пословника Народне скупштине подноси

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандман поднет на Предлог закона о изменама и допунама Закона о порезу на доходак грађана.

Одбор је одлучио да предложи Народној скупштини да **прихвати** следећи амандман:

* после члана 20. Предлога закона додају се чл. 20а и 20б, који је поднела Влада.

За известиоца Одбора на седници Народне скупштине одређена је др Александра Томић, председник Одбора.

**Трећа тачка дневног реда**: Разматрање Предлога закона о изменама Закона о порезима на употребу, држање и ношење добара, који је поднела Влада, у појединостима

На члан 1. Предлога закона амандман је поднео народни посланик Дејан Раденковић. Представник предлагача није прихватио овај амандман. Одбор је већином гласова (1глас за, један глас против, 11 није гласало) одлучио да одбије амандман народног посланика Дејана Раденковића, те на основу члана 156. став 3. Пословника Народне скупштине подноси

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандман поднет на Предлог закона о изменама Закона о порезима на употребу, држање и ношење добара.

Одбор је одлучио да предложи Народној скупштини да **одбије** следећи амандман:

* на члан 1. који је поднео народни посланик Дејан Раденковић.

За известиоца Одбора на седници Народне скупштине одређена је др Александра Томић, председник Одбора.

**Четврта тачка дневног реда**: Разматрање Предлога закона о изменама и допунама Закона о порезима на имовину, који је поднела Влада, у појединостима

На члан 1. Предлога закона амандман је поднео народни посланик Ђорђе Комленски.

Поводом овог амандмана, чланови и заменици чланова Одбора Михаило Јокић, Верољуб Арсић и Александра Томић разговарали су са министром о начину одређивања висине пореза на имовину. Представник предлагача није прихватио амандман народног посланика Ђорђа Комленског. Одбор је већином гласова (1 глас за, 12 није гласало) одлучио да одбије амандман народног посланика Ђорђа Комленског, те на основу члана 156. став 3. Пословника Народне скупштине подноси

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандман поднет на Предлог закона о изменама и допунама Закона о порезима на имовину.

Одбор је одлучио да предложи Народној скупштини да **одбије** следећи амандман:

- на члан 1. који је поднео народни посланик Ђорђе Комленски.

За известиоца Одбора на седници Народне скупштине одређена је др Александра Томић, председник Одбора.

**Пета тачка дневног реда**: Разматрање Предлога закона о изменама и допунама Закона о доприносима за обавезно социјално осигурање, који је поднела Влада, у појединостима

Влада је поднела аманман којим се после члана 7. Предлога закона додаје члан 7а. Одбор је једногласно (13 гласова за) прихватио амандман Владе, те на основу члана 156. став 3. Пословника Народне скупштине подноси

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандман поднет на Предлог закона о изменама и допунама Закона о доприносима за обавезно социјално осигурање.

Одбор је одлучио да предложи Народној скупштини да **прихвати** следећи амандман:

- после члана 7. Предлога закона додаје се члан 7а**,** који је поднела Влада.

За известиоца Одбора на седници Народне скупштине одређена је др Александра Томић, председник Одбора.

**Шеста тачка дневног реда**: Разматрање Предлога закона о изменама и допунама Закона о експропријацији, који је поднела Влада, у појединостима

На члан 2. Предлога закона амандман је поднела Влада. Одбор је једногласно (13 гласова за) одлучио да прихвати амандман Владе.

На чл. 10. и 20. Предлога закона амандмане је поднео народни посланик Ђорђе Комленски. Представник предлагача није прихватио амандмане народног посланика Ђорђа Комленског. Одбор је већином гласова (1 глас за, 12 није гласало) одлучио да одбије амандмане народног посланика Ђорђа Комленског, те на основу члана 156. став 3. Пословника Народне скупштине подноси

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о изменама о допунама Закона о експропријацији.

Одбор је одлучио да предложи Народној скупштини да **прихвати** следећи амандман:

-на члан 2. који је поднела Влада.

Одбор је одлучио да предложи Народној скупштини да **одбије** следеће амандмане:

-на члан 10. који је поднео народни посланик Ђорђе Комленски;

-на члан 20. који је поднео народни посланик Ђорђе Комленски.

За известиоца Одбора на седници Народне скупштине одређена је др Александра Томић, председник Одбора.

Седница је завршена у 15,00 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић др Александра Томић